Kaapstad kan nou weer tyd houDie Kaapstad-stadsaal. Foto: Suné van Heerden, Maroela Media Kaapstad het pas mooier geword. Die stad het Dinsdag aangekondig die bekende stadsaal-horlosie, ŉ replika van die Big Ben-horlosie in Londen, werk weer ten volle. Garreth Bloor, Kaapstad se burgemeesterskomiteelid vir toerisme en ekonomiese ontwikkeling, het gesê die herstelwerk is vandeesweek afgehandel en die horlosie is weer in werkende toestand. Bloor sê daar is al sedert 2013 fout met die horlosie en dat hulle ŉ kenner moes nader om die fout op te spoor. “Daar is besluit dat ’n meer gespesialiseerde subkontrakteur met die nodige ervaring en ŉ beter begrip van historiese horlosies aan die horlosie moes werk,” sê Bloor. Hy sê aan dié behoefte is voldoen deur Time Menders. “Daar het ou ghries en olie in die rattande van die horlosie vasgesit. Dit het oormatige slytasie veroorsaak, maar die probleem is nou opgelos.” Die horlosie, deel van Kaapstad se kulturele erfenis en ŉ toeristeaantreklikheid, se oorspronklike onderdele het behoue gebly. “Al die herstelwerk is gedoen volgens die oorspronklike spesifikasies. Die oorspronklike onderdele van die horlosie is ook herstel om te verseker dat die historiese waarde van die horlosie nie verlore gaan nie,” sê hy. Vir meer inligting oor die herstelproses en die horlosie besoek Time Menders se webwerf.